אֶל בֵּית הַמֶּלֶךְ תָּאֲבָה



	
	אֶל בֵּית הַמֶּלֶךְ תָּאֲבָה
	



החתימה: אלשבזי






אֶל בֵּית הַמֶּלֶךְ תָּאֲבָה נַפְשֵׁנוּ

יַעֲנֶה בְעֵת רָצוֹן קוֹל נִיב שְׂפָתֵנוּ

וּבְרַחֲמִים רַבִּים יוֹם זֶה יִפְקְדֵנוּ

יָשׁוּב יְרַחֲמֵנוּ יִכְבּוֹשׁ עֲוֹנוֹתֵינוּ:





לַמְּדִי רָחֵל זְכוּת וְחֵן עַל בָּנַיִךְ

קוֹל בְּרָמָה נִשְׁמָע וְנִגְלָה בְאָזְנַיִךְ

וְעֵת רָצוֹן יָבוֹא לֶאֱסוֹף דְּגָלַיִךְ

כִּי בְצֵל כְּנָפַיִךְ רוּחַ אַפֵּינוּ:





שָׁמְמוּ הַלְּבָבוֹת מֵאֲרִיכוּת גּוֹלָה

וְקוֹל אוֹמֵר: שִׁיתוּ לִבְּכֶם לְחוֹלָה

וְעֵת דּוֹדִים יֶאֱתֶה וְיִדְלֶה צוֹלֵלָה

וּבַת שֵׂעִיר כּוֹלָה בְּצִפִּיוֹתֵינוּ:





בֵּין הַמִּשְׁפְּתַיִם בְּגָלוּת נִרְדָּפִים

וְעֵשָׂו וְיִשְׁמָעֵאל בְּחֵילָם נֶאֱסָפִים

וּמַשִּׁיאִים עֲדָתִי בְּנַחַשׁ וּכְשָׁפִים

וְכֻלָּם נִדְחָפִים כִּי יְיֹיָ מַחֲסֵנוּ:





זְכוּת אָבוֹת יִזְכּוֹר וְיַצִּיל נִינֵיהֶם

כְּמוֹ שֶׁהִבְטִיחָם עַל יְדֵי נְבִיאֵיהֶם

וְאָמַר: לֹא גְעַלְתִּים בְּאֶרֶץ אוֹיְבֵיהֶם.

וַיְהִי כְּנוֹחַ עֲלֵיהֶם רַחֲמַת אֱלֹהֵינוּ:





יָזְמוּ בְנֵי עַוְלָה בְעֵצָה נִבְעָרָה

בִּקְּשׁוּ דָּת קֹדֶשׁ לְהָמִיר בְּדָת זָרָה

הִחְלִיקוּ לְשׁוֹנָם וְגַם דִּבְּרוּ סָרָה

עֲצָתָם הוּפְרָה כִּי יְוֹיָ מַחֲסֵנוּ:











את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/45640